Den hæderkronede Aarhus Golf Club ved Moesgaard er en af Danmarks ældste klubber. I gamle dage en snob-sport. I dag for alle. Det fejrer 1100 gæstespillere fra hele landet med gang i kuglen.

Annonce

85 kroner for 18 hullers gæste-greenfee og så lige en 85 års jubilæumsmenu i golfrestauranten Unico - til 85 kroner. Det kan flere end 1.000 golfspillere fra hele landet ikke sige nej til. En af Danmarks ældste golfklubber, Aarhus Golf Club, der ligger i læ af Moesgaard Museum, fejrer med manér sit 85 års jubilæum i hele uge 29, hvor den bliver invaderet af et golf- og kugleglad folkefærd.

Aarhus Golf Club i Skåde er en eftertragtet mesterskabs bane. 1.100 spillere fra hele landet vil være med til at fejre klubbens 85 års jubilæum. Foto: Martin Guld

»Vi er overvældet. Vores sekretariat stod på den anden ende. Vi syntes, vi ville fejre vores jubilæum med en invitation til en golfoplevelse til billige penge, og det skal vi lige love for, at folk har taget godt imod. Det er især seniorer, lidt ældre spillere, som ikke er rejst til Spanien eller andre solrige steder i sommerferien, der fra hele landet valfarter til. Men det er også mange unge, som vil spille på vores dejlige mesterskabsbane,« siger Chresten Boutrup.

Han er med i Aarhus Golf Clubs jubilæumsudvalg, der får travlt fra mandag 18. juli til søndag 24. juli, når golfere fra hele landet ruller ind til klubben, der blev stiftet i 1931 - på Hotel Royal.

Annonce

Golf for alle

Aarhus Golf Club har måske levet en omtumlet tilværelse med flere forskellige placeringer i Højbjerg og Aarhus, men det rokker ikke ved, at klubben er landets sjette ældste af sin slags. På den stiftende generalforsamling på Hotel Royal indfandt sig ikke bare det bedre - men det bedste borgerskab, ville det formentlig selv have tilføjet. I dag er golf en allemands-sport. Næsten.

»På generalforsamlingen var folk som direktøren for Engelsk Beklædningsmagasin, Tage Friis, og andre af byens spidser. De etablerede Aarhus Golf Club på Teglbakken, hvor de selvfølgelig havde deres egne caddies med, når de spillede. Det var en 9-hullers bane, som dog måtte lade livet, da parcelhusene indtog Skåde,« fortæller Chresten Boutrup.

Teglbakken blev villakvarter i 1968, og Aarhus Golf Club måtte derefter leve i eksil i Skejby hos det, vi i dag kender som Mollerup Golf Club. I 1986 vendte medlemmerne dog tilbage til deres nye 18-hullers bane.

»I dag er golf en sport for alle slags mennesker, og det er vi glade for, at vi kan fejre hele ugen igennem, selv om vi får travlt. Med alle de gæstespillere, som møder op, har vi ugen igennem entreret med frivillige, som står for parkering, mens andre sørger for baneservice, så spillet ikke går i stå, når så mange møder op,« siger Chresten Boutrup.

Et medlemskab af Aarhus Golf Club koster for en sæson 7.200 kroner, mens der skal investeres omkring 2.500 kroner i førstegangsudstyret. I øvrigt var kontingentet 15 kroner per kvartal i 1931.

Annonce

»I morgen rammer jeg perfekt«

Gæstespillerne, der tager en dags golfferie i Aarhus eller mere for at spille sig ind på den gode bane i Skåde, gør samtidig en god handel. Til daglig koster en 18-huller omgang på banen 300 kroner på hverdage og 350 kroner i weekenden. Men foreløbig næsten 1.100 er klar til at spille sig ud til jubilæumsprisen på 85 kroner - og mange flere kan nå at melde sig.

Chresten Boutrup selv og hans hustru Tove blev fanget ind i sporten for 24 år siden, da de cyklede sig en tur fra bopælen i Højbjerg.

»Vi havde i mange år løbet i 1900 og spillet masser af badminton i Højbjerg Badminton Klub. På vores aftentur så vi, at golferne svingede køllerne i aftenlyset. Det så hyggeligt ud, og siden har vi spillet. Jeg er langt fra den bedste, men golf er en skøn måde at komme ud i naturen på. Vi kan tage alle steder ud i verden at spille og skal snart en måned til Spanien. Du møder samtidig en masse mennesker, du får en god snak med - og så lever jeg altid med bevidstheden om, at i morgen... I morgen, der rammer jeg den perfekt. Uden den havner i søen.«